ระเบียงรีสอร์ตเชียงใหม่ถล่ม เจ็บระนาว เพราะถ่ายรูปกลุ่ม

เวลา 07:30 น. ของวันที่ 4 กุมภาพันธ์ 2567 ที่ผ่านมา เจ้าหน้าที่กู้ภัยได้รับแจ้งเหตุระเบียงอาคารถล่มที่บ้านพักในรีสอร์ตฮักร่มไม้ ซึ่งตั้งอยู่ที่ต.บ้านแหวน อ.หางดง จ.เชียงใหม่ เมื่อไปถึงที่เกิดเหตุพบผู้บาดเจ็บหญิงนับสิบรายนอนโอดครวญด้วยความเจ็บปวดอยู่ด้านหน้าของอาคาร จากการตรวจสอบที่แน่ชัดพบว่ามีผู้บาดเจ็บทั้งหมด 12 ราย ทุกคนเป็นอาสาสมัครของเทศบาลต้นเปา อ.สันกำแพง ที่มาสัมมนากันที่รีสอร์ตแห่งนี้จำนวนทั้งหมด 45 คน

@3plusnews
Flash News 4 ก.พ. 2567 ”“เชียงใหม่” รีสอร์ตถล่มนักท่องเที่ยวบาดเจ็บหลายราย #3PlusNews #ข่าวช่อง3 #FlashNews #เชียงใหม่ #รีสอร์ต #ถล่ม #นักท่องเที่ยว #บาดเจ็บ
♬ original sound – 3PlusNews – 3PlusNews

เจ้าหน้าที่กู้ภัยบ้านแหวนต้องขอความช่วยเหลือจากหน่วยงานอื่นให้รีบส่งรถกู้ภัยไปที่เกิดเหตุ เนื่องจากมีผู้บาดเจ็บจำนวนมาก ทั้งหมดเร่งช่วยกันลำเลียงผู้บาดเจ็บไปเช็กอาการและรักษาตัวกันที่โรงพยาบาลหางดง สุดท้ายพบว่ามีกระดูกหัก 2 ราย บาดเจ็บที่ศีรษะ 2 ราย ที่เหลือบาดเจ็บฟกช้ำตามร่างกาย

ทั้งนี้ นายทศพล เผื่อนอุดม รองผู้ว่าราชการ จ.เชียงใหม่ และคณะทำงาน ได้เข้าเยี่ยมผู้บาดเจ็บที่โรงพยาบาล และไปตรวจสอบพื้นที่ที่เกิดเหตุ พบระเบียงปูนความยาวประมาณ 5 เมตร กว้าง 1 เมตร พังถล่มลงมาจากชั้นสองของตัวอาคาร ตัวอาคารพบมีเหล็กเส้นที่ใช้ยึดระเบียงหักคาอยู่

จากการตรวจสอบพบว่าอาคารหลังนี้ได้รับใบอนุญาตก่อสร้างถูกต้อง แต่ส่วนของระเบียงพบว่ามีการต่อเติมโดยไม่ได้รับอนุญาต เบื้องต้นพบว่าระเบียงที่มีการต่อเติมเป็นการใช้พุกเหล็กธรรมดายึดกับตัวอาคาร ซึ่งตามหลักวิศวกรที่ถูกต้อง ต้องใช้พุกเหล็กเคมีที่มีความมั่นคงแข็งแรงมากกว่า นี่จึงอาจเป็นสาเหตุให้รับน้ำหนักไม่ไหว และพังถล่มลงมาในที่สุด